A Game of Thrones

A Game of Thrones er første bok i fantasy-serien En sang om is og ild (engelsk originaltittel: A Song of Ice and Fire) av den amerikanske underholdningsforfatteren George R.R. Martin (født 1948). Boka ble opprinnelig utgitt i 1996. Handlinga foregår i en eventyrlig middelalderverden av rivaliserende herskere. Synsvinkelen i fortellinga varierer; i hvert kapittel blir historien fortalt gjennom én av skikkelsene i boka. På norsk er boken blitt delt i to: I vargens tid og Kampen om jerntronen, begge gitt ut av Vendetta Forlag i 2011.

Romantittelen har gitt navn til flere kommersielle sideprodukter til bokserien, deriblant et samlekortspill, brettspill og rollespill. Boka er dessuten dramatisert av det amerikanske fjernsynsselskapet HBO i den første sesongen av TV-serien Game of Thrones som hadde premiere i USA 17. april 2011.

Handling
Handlingen foregår i en oppdiktet verden som er tydelig påvirket av samfunnsliv og forhold i den europeiske middelalderen og de engelske rosekrigene på 1400-tallet. I motsetning til vår virkelige verden, er ikke sommer eller vinter sesongavhengig, men kan vare i årevis. I tillegg finnes magi og overnaturlige skapninger.

Mesteparten av handlingen finner sted på kontinentet Westeros. For mange hundre år siden bestod Westeros av syv uavhengige kongedømmer, som nå er samlet under én trone og styres fra hovedstaden Kings Landing. På tronen sitter kong Robert Baratheon, etter å ha avsatt den tidligere kongen Aerys Targaryen. Ved sine side har han dronning Cersei Lannister og sin Høyre Hånd. Boken starter med at Robert besøker sin gamle slagkamerat Eddard Stark i Winterfell for å la Eddard overta plassen til den nylig avdøde Høyre Hånden hans Jon Arryn. Eddard misliker tilbudet men velger likevel å bli med til Kings Landing for å assistere kongen i rådet og representere ham i ulike sammenhenger. 

Samtidig bygger det seg opp en trussel på et annet, østlig kontinent. Den avsatte kongen Aerys tilhørte en ætt som hevdet å ha drageblod i årene og derfor giftet søster med bror for å ikke blande sitt edle blod med alminnelige mennesker. Etter at han og sønnen Rhaegar ble drept i avsettelsen, ble hans to gjenværende barn, Viserys og Daenerys, nødt til å flykte i eksil. Den nå voksne Viserys ønsker å hevne alle som forrådte familien hans, og gifter bort sin 13 år gamle søster til Khal Drogo, krigerhøvdingen for det nomadiske hestefolket Dothraki, mot løfte om militær støtte for å invadere Westeros.

Langt mot nord i Westeros ligger Castle Black, hovedtårnet langs den store Ismuren som beskytter menneskeheten mot de sagnomspunne 
The Others, en fremmed rase som nesten ødela hele verden for tusenvis av år siden. Selv om ingen siden har sett The Others, blir Ismuren bevoktet av et brorskap kalt The Night's Watch som holder evig vakt. I tillegg til undertoner av opprør og krig i Westeros, en hevnlysten «drage» i de østlige landområdene, ulmer også en overnaturlig fare fra bak den gigantiske Ismuren i nord.

 Persongalleri 
Historien til hver person i listen nedenfor blir fortalt fra en annen persons standpunkt. Boken presenterer de åtte hovedpersonenes perspektiver. På denne måten blir leserne kjent med tankegangen og meningene deres.

 Prolog: Will, en mann av Nattevakten
 Lord Eddard Stark, gift med Lady Catelyn Stark, kongens hånd.
 Lady Catelyn Stark av hus Tully, hustru til Lord Eddard Stark, kongens hånd.
 Sansa Stark, den eldste datteren.
 Arya Stark, den yngste datteren.
 Bran Stark, den nest yngste sønnen, krøpling.
 Jon Snø, mann av nattevakten, bastard og sønn av Lord Eddard Stark.
 Tyrion Lannister dverg, bror til dronning Cersei Lannister og hennes tvillingbror Jaime Lannister, sønn av Tywin Lannister.
 Daenerys Targaryen, Stormfødt, khaleesi.

 Norske versjoner 
De norske bøkene er kommet innbundet og heftet. Det er to deler av bok én av En sang om is og ild. Det finnes også en versjon med begge bøkene samlet, kalt En sang om is og ild(innheftet).

I vargens tid er den norske tittelen på første del av boken. Andre del av boken A Game of Thrones ble i Norge utgitt under tittelen Kampen om jerntronen. I Norge ble boken I vargens tid utgitt for første gang i 2011 av Vendetta Forlag.

Kampen om jerntronen (2. del av boken med originaltittel A Game of Thrones) er den andre boken i fantasy-sagaen En sang om is og ild skrevet av George R.R. Martin. Boken ble utgitt i 2011 av Vendetta Forlag. Kampen om jerntronen er del to av bok èn i sagaen En sang om is og ild.

I vargens tid følger flere familier, med hovedpersoner og andre mindre sentrale personer i disse familiene. Hovedfamiliene er Stark-familien, Lannister-familien, Baratheon-familien og Targaryen-familien. Kampen om jerntronen er del to av den første boken i serien En sang om is og ild. Første delen er I Vargens Tid og Kampen om jerntronen er neste del av den første boken. Det er samme preg på boken (måten den er skrevet på og måten vi følger hovedkarakterene våre) som I vargens tid. Boken starter rett på sak, etter der I vargens tid sluttet. I nord våkner en eldgammel ondskap, og i sør har en ny prins blitt unnfanget. Midt mellom dem står Lord Eddard Stark alene. Omringet av løgnere og fiender, må han ta avgjørelser som ikke bare setter familien hans i fare, men hele kongeriket. 

BA terningkast 5. TA terningkast 6. Trønderavisen terningkast 5. "..en fabelaktig god og underholdende fortelling på et nivå som stiller det meste annet innenfor denne sjangeren fullstendig i skyggen." - Adresseavisen.

Kategori:Fantastiske romaner
Kategori:Bøker fra 1996
Kategori:En sang om is og ild